SET ปิดรูด 14 จุด รับแรงขายทำกำไรหุ้น “บิ๊กแคป” ลุ้นพรุ่งนี้รีบาวด์หลังลงลึก
SET ปิดรูด 14 จุด รับแรงขายทำกำไรหุ้น “บิ๊กแคป” คาดสถาบันขายกดดัชนีลงต่ำก่อนจะกลับมาซื้อถูก สำหรับแนวโน้มพรุ่งนี้อาจมีแรงซื้อกลับหลังลงลึก ให้แนวต้าน 1,640 จุด แนวรับ 1,625 จุด
19 ต.ค. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้ปรับลงแรง จากมีแรงขายกลุ่มพลังงาน โรงกลั่น ธนาคาร และกลุ่มเปิดเมือง ทั้งที่ไม่มีข่าวลบ โดยคาดว่าเป็นแรงขายทำกำไรของสถาบัน ซึ่งขายต่อเนื่องมากหลายวันแล้ว ขณะที่นักลงทุนต่างชาติยังซื้อต่อเนื่อง มองสถาบันขายล็อกกำไรและหวังกดดัชนีให้ลงต่ำกว่า 1,630 จุดเพื่อกลับเข้ามาเก็บของถูก
“หุ้น Big Cap ลงหมดทุกตัว เป็นเรื่องที่น่าแปลกมาก มองเป็นการขายทำกำไรปกติ ไม่น่าที่จะปรับตัวลงพร้อมกัน” นายศราวุธ กล่าว
ด้านกลุ่มเปิดเมืองแม้ว่าจะมีข่าวบวกต่อเนื่อง ซึ่งรัฐบาลและกระทรวงสาธารณสุขจะประกาศแผนรองรับการเปิดเมืองวันที่ 1 พ.ย.นี้ รวมถึงกำหนดรายชื่อ 10 ประเทศเสี่ยงต่ำกลุ่มแรกที่จะสามารถเดินทางเข้ามาโดยไม่ต้องกักตัว ส่วนราคาน้ำมัน จะมีการประกาศสต็อกน้ำมันดิบสหรัฐในคืนวันพุธ (20 ต.ค.2564) คาดว่าน่าจะหนุนราคาน้ำมันกลับขึ้นไปอีก ส่วนกลุ่มแบงก์จะมีการประกาศงบไตรมาส 3/2564 ของแบงก์ใหญ่ครบในวันพฤหัสบดีนี้ (21 ต.ค.2564)
สำหรับแนวโน้มการลงทุนในวันพรุ่งนี้ นายศราวุธ กล่าวว่า หลังจากวันนี้ลงมาลึกน่าจะมีแรงซื้อกลับ พร้อมให้แนวต้านที่ 1,640 จุด แนวรับที่ 1,625 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
HENG มูลค่าการซื้อขาย 6,852.14 ล้านบาท ปิดที่ 2.86 บาท เพิ่มขึ้น 0.91 บาท
KBANK มูลค่าการซื้อขาย 6,247.40 ล้านบาท ปิดที่ 141.00 บาท ลดลง 4.00 บาท
SCC มูลค่าการซื้อขาย 3,178.10 ล้านบาท ปิดที่ 393.00 บาท ลดลง 9.00 บาท
AOT มูลค่าการซื้อขาย 2,696.85 ล้านบาท ปิดที่ 66.00 บาท ลดลง 1.00 บาท
BANPU มูลค่าการซื้อขาย 2,360.60 ล้านบาท ปิดที่ 12.70 บาท ลดลง 0.30 บาท